Skool groet 7-jarige na ongeluk | News24
Skool groet 7-jarige na ongeluk
=Onderwyseres Shaleen Da Costa troos van Siviwe se bedroefde maatjies tydens ’n roudiens wat Maandag vir hom gehou is. Foto: riaan labuschagne
Geliefd en voorbeeldig – iemand wat maklik in jou hart kon kruip.
Só is die sewejarige Siviwe Dingani, ’n gr.1-leerder aan Despatch Primêre Skool, gister deur sy klasonderwyseres, Sylvia Maree, onthou.
Siviwe is verlede Donderdag enkele meters vanaf die skool noodlottig deur ’n vragmotor getref.
Die leerders en personeel het gister ’n roudiens gehou waarná hulle ’n kruisie in Ooievaarsingel, waar die ongeluk gebeur het, opgerig het.
Sy ouers, klasmaats en die breë Despatch-gemeenskap kon hier, waar hulle onkeerbaar aan die grusame ongelukstoneel herinner was, nie langer hul trane inhou nie.
Danny Jacobs, skoolhoof, het Siviwe se ma, Andiswa, genooi om ’n blommekrans ter herinnering aan haar seun langs die skool se heining neer te lê. Sy bedroefde klasmaats het ook een vir een húl blomme neergesit.
“Dit is vir ons ’n groot slag – een wat ons nie maklik sal vergeet nie,” het Jacobs gesê. “Mag hierdie kruisie langs die heining ons nie net aan hom herinner nie, maar ’n inspirasie wees om ons kinders se veiligheid beter te prioritiseer.”
Siviwe het Donderdag glo soos elke ander oggend hand-aan-hand saam met ’n 9-jarige meisie skooltoe gestap. Die skoolklok het gelui en die seuntjie het oor die pad gehardloop toe die vragmotor uit Loeriestraat in Ooievaarsingel gedraai het en hom gestamp en meters ver meegesleep het.
Dit is in die stadium nog onbekend of die vragmotor bestuurder wél bo die spoedbe-perking gery het. Volgens sers. Majola Nkohli, ’n polisiewoordvoerder, sal die ondersoek na strafbare manslag eers voortgesit word wanneer die bestuurder sy verklaring aflê.
“Volgens die bestuurder se regsverteenwoordiger is hy erg getraumatiseer. Sodra hy gereed is, sal hy ’n verklaring indien,” het Nkohli verduidelik.
Siviwe se ongeluk kom ’n dag ná die skool en gemeenskap ’n petisie onderteken het om spoedhobbels in Ooievaarsingel aan te bring.
Jacobs sê die skool en gemeenskap sit sedertdien nóg meer druk op die owerhede.
“So iets mag nooit weer gebeur nie. Wie blameer mens vir sy vroeë dood, behalwe die bestuurder?” wou Jacobs weet. “As hy maar net stadiger om die draai gekom het, kon dinge vandag dalk anders gewees het.”